પછી આ પાંચેય મિત્રો મિલિટરી ઓપરેશનની જેમ ખૂબ જ ચોક્સાઈથી આયોજન કરે છે. લૂંટ પહેલાની તૈયારીઓ, લૂંટ દરમિયાન બનેલી ઘટનાઓનો મિનિટે-મિનિટનો અહેવાલ અને લૂંટ બાદ માલ વગે કરવા જેવી તમામ બાબતોનું ખૂબ જ વિસ્તૃત આલેખન છે. લૂંટ થયા બાદનું પોલીસ ઇન્વેસ્ટિગેશન, સી.સી.ટી.વી. જેવી ટેક્નોલોજીની ગેરહાજરીમાં પોલીસને (અશ્વિનીજીને) મળેલો ઉકેલ, આઈ.જી.પી. મોરારકાની મનોવૈજ્ઞાનિક પદ્ધતિઓ, લિયો અને શેક્સપિયરની તપાસ, હરીશની ધરપકડ, ચંદનનો પીછો, ચિતોડમાં મચેલું રમખાણ, ચંદન અને આલાત વચ્ચે થયેલી હાથોહાથની લડાઈ, જિગરની ધરપકડ, કાયદાકીય લડાઈ અને, ગોવિંદ, અશોક અને ચંદનનો અંત, આ બધી બાબતો પહેલા ભાગમાં સુંદર નિરૂપણ પામી છે. જે લોકો એવો દાવો કરતાં હોય કે ‘અમે તો ઑન્લી ઇંગ્લિશ થ્રીલર જ વાચીએ છીએ કારણ કે ગુજરાતીમાં થ્રીલર જેવું કંઈ લખાતું જ નથી’ તેમને ચેલેન્જ છે કે આ પુસ્તક વાંચો. જગવિખ્યાત ઇંગ્લિશ થ્રીલર્સને ટક્કર મારે તેવી રીતે આ કથા આલેખાઈ છે.